b"\n_START_ARTICLE_\nLaava\n_START_SECTION_\nHappamat laavat\n_START_PARAGRAPH_\nKoska happamat laavat muodostuvat p\xc3\xa4\xc3\xa4asiassa sulavasta, vaippaan ty\xc3\xb6ntyv\xc3\xa4st\xc3\xa4 kuoresta, ne ovat purkautuessaan suhteellisen viileit\xc3\xa4, noin 650\xe2\x80\x93750 \xc2\xb0C. Ne ovat my\xc3\xb6s hyvin j\xc3\xa4hmeit\xc3\xa4. Rauhallisesti purkautuessaan t\xc3\xa4llaiset laavat muodostavat laavakumpuja. Niiss\xc3\xa4 maankuoren halkeamasta hiljalleen purkautuva laava j\xc3\xa4hmettyy muodostaen kupumaisen pinnan. Kun laavaa kohoaa yh\xc3\xa4 lis\xc3\xa4\xc3\xa4, pinta halkeilee ja laajenee. N\xc3\xa4in syntyy ajan mittaan laakea kumpu, jonka pinta on rosoinen ja t\xc3\xa4ynn\xc3\xa4 halkeamia._NEWLINE_Tulivuorissa happamat laavat aiheuttavat r\xc3\xa4j\xc3\xa4hdysm\xc3\xa4isi\xc3\xa4 purkauksia. Laava on niin j\xc3\xa4hme\xc3\xa4\xc3\xa4, ett\xc3\xa4 tarvitaan valtava paine, ennen kuin purkaus tapahtuu. Kun paine lopulta vapautuu, tapahtuu valtava r\xc3\xa4j\xc3\xa4hdys, joka sinkoaa ilmaan niin j\xc3\xa4hme\xc3\xa4\xc3\xa4 laavaa kuin aiemmin j\xc3\xa4hmettynytt\xc3\xa4 kiviainesta sek\xc3\xa4 tuhkaa. T\xc3\xa4llaiset purkaukset aiheuttavat my\xc3\xb6s pyroklastisia pilvi\xc3\xa4. Kuuluisin t\xc3\xa4llainen purkaus on ehk\xc3\xa4 Krakataun purkaus 1883. Happamasta laavasta koostuvat tulivuoret ovat laavan sitkeyden takia hyvin jyrkk\xc3\xa4rinteisi\xc3\xa4, elleiv\xc3\xa4t ole r\xc3\xa4j\xc3\xa4ht\xc3\xa4neet jo purkautuessaan.\n_START_SECTION_\nNeutraalit laavat\n_START_PARAGRAPH_\nNeutraalit laavat muodostuvat vaipan yl\xc3\xa4osan ja siihen vajoavan maankuoren sekoittuessa. Siten ne ovat yleens\xc3\xa4 happamia kuumempia, noin 750\xe2\x80\x93950 \xc2\xb0C. Ne ovat my\xc3\xb6s juoksevampia kuin happamat laavat, eiv\xc3\xa4tk\xc3\xa4 siten aiheuta yleens\xc3\xa4 yht\xc3\xa4 r\xc3\xa4j\xc3\xa4hdysm\xc3\xa4isi\xc3\xa4 purkauksia. Laava on kuitenkin niin sitke\xc3\xa4\xc3\xa4, ett\xc3\xa4 tulivuoret ovat jyrkk\xc3\xa4rinteisi\xc3\xa4. Niiden rinteet ovat my\xc3\xb6s hyvin kivisi\xc3\xa4. Laava on sen verran j\xc3\xa4ykk\xc3\xa4\xc3\xa4, ett\xc3\xa4 purkauksessa ilmaan lent\xc3\xa4\xc3\xa4 laavaroiskeita ja r\xc3\xa4j\xc3\xa4ht\xc3\xa4v\xc3\xa4mmiss\xc3\xa4 purkauksissa my\xc3\xb6s kive\xc3\xa4, joka putoaa vuoren rinteille.\n_START_SECTION_\nEm\xc3\xa4ksiset ja ultraem\xc3\xa4ksiset laavat\n_START_PARAGRAPH_\nEm\xc3\xa4ksiset laavat koostuvat suoraan vaipasta tulevasta materiaalista. Siksi ne ovat juoksevia ja niiden l\xc3\xa4mp\xc3\xb6tila on yli 950 \xc2\xb0C. Ne muodostavat laakeita tulivuoria. Em\xc3\xa4ksinen laava muodostaa juoksevuutensa takia pitki\xc3\xa4 laavavirtoja. Kuumimmat (yli 1\xc2\xa0100 \xc2\xb0C) ja juoksevimmat em\xc3\xa4ksiset laavat muodostavat sile\xc3\xa4pintaista Pahoehoe-laavaa (lausutaan pa-hoi-hoi). Sen pintakerros j\xc3\xa4hmettyy ja poimuttuu sisuksen yh\xc3\xa4 liikkuessa. J\xc3\xa4hme\xc3\xa4mm\xc3\xa4t em\xc3\xa4ksisist\xc3\xa4 laavoista muodostavat 'A'\xc4\x81-laavaa (lausutaan aa-aa). Sen pintakerros murtuu sisuksen liikkuessa, jolloin syntyy rakeista ja vaikeakulkuista pintaa. Nimet 'A'\xc4\x81 ja Pahoehoe tulevat havaijin kielest\xc3\xa4._NEWLINE_Purkautuessaan merenpohjaan em\xc3\xa4ksinen laava muodostaa tyynylaavaa. Siin\xc3\xa4 purkautuvan laavan pinta j\xc3\xa4hmettyy nopeasti. Kun laavaa purkautuu lis\xc3\xa4\xc3\xa4, kuori halkeaa ja purkautuva laava muodostaa uuden kuplan entisen kylkeen."